आज दुनिया के बड़े जहाजों में से एक बोइंग 777 उड़ाने वाली एनी दिव्या (Anny Divya) पहली बार हवाई जहाज में तब बैठी जब वो ट्रेनिंग के लिये गई। इस दौरान जब उन्होंने पहली बार हवाई जहाज उड़ाया तो उस दिन उन्होने महसूस किया कि बादलों के बीच उड़ने में कितना रोमांच पैदा होता है। यही वजह रही कि पहली उड़ान के बाद उनकी रातों की नींद तक गायब हो गई थी। इसकी वजह थी उनके बचपन का सपना जो पहली बार पूरा हुआ था। इस तरह 2006 में ट्रेनिंग खत्म होने के बाद उनको एयर इंडिया (Air India) में नौकरी मिल गई। यहां पर नौकरी करने के दौरान उनको बोइंग 737 की ट्रेनिंग के लिए स्पेन भेजा गया। ये उनका पहला विदेशी दौरा था। वहां भी उन्होने एक अलग अनुभव हासिल किया, क्योंकि वहां पर सब स्पेनिश बोलते थे और जो थोड़े बहुत लोग अंग्रेजी जानते थे, उनका उच्चारण बिल्कुल अलग था। यहां पर ट्रेनिंग लेने के बाद एनी दिव्या ने दो साल तक बोइंग 737 को उड़ाया। इसके बाद वो बोइंग 777 की ट्रेनिंग के लिए लंदन चली गई। तब से लेकर वो अब तक इसी विमान को उड़ा रही हैं। बोइंग 777 की उड़ान अंतरराष्ट्रीय स्तर की होती है। ये काफी लंबी और सीधी उड़ान होती है। इस दौरान पायलट को कम से कम 16 घंटे की सीधी उड़ान भरनी होती है। एनी दिव्या (Anny Divya) इस काम को बखूबी करना जानती हैं यही वजह है कि वो आज इस तरह की उड़ान भरने वाली दुनिया की सबसे युवा महिला पायलट हैं।